b'\n_START_ARTICLE_\nEsgl\xc3\xa9sia Vella de Sant Vicen\xc3\xa7\n_START_SECTION_\nDescripci\xc3\xb3\n_START_PARAGRAPH_\nEn origen es tractava d\'un edifici d\'una sola nau principal dividida en quatre parts i dues capelles laterals com a indicaci\xc3\xb3 de creuer. La coberta era de creueria simple. L\'absis \xc3\xa9s l\'\xc3\xbanica part que encara conserva la coberta. T\xc3\xa9 planta octogonal i est\xc3\xa0 cobert amb una volta formada per sis pannes. En la pe\xc3\xa7a de clau hi ha un relleu amb la imatge de Sant Vicen\xc3\xa7, titular de l\'esgl\xc3\xa9sia. Al centre de l\'absis trobem una finestra d\'espitllera. El paviment est\xc3\xa0 completament tapat per la terra._NEWLINE_Els elements estructurals, treballats escult\xc3\xb2ricament, com capitells, claus de volta, culs de ll\xc3\xa0ntia, arcs s\xc3\xb3n d\'un estil que s\'ha relacionat amb el de l\'escultor Pere Oller, que va treballar a Girona i Ripoll en el segon quart del segle XV. Alguns d\'aquests elements encara es poden contemplar en el seu lloc d\'origen, com \xc3\xa9s el cas de la clau de volta amb l\'ef\xc3\xadgie de Sant Vicen\xc3\xa7, o el capitell de la capella dels Quatre Evangelistes, que per cert \xc3\xa9s l\'\xc3\xbanic que es conserva en el seu lloc, que simbolitza a Sant Joan com molt b\xc3\xa9 ho evidencia l\'\xc3\xa0liga, que apareix representada, la qual est\xc3\xa0 ornada amb una banda en la que es pot llegir: "SANCTUS JOANNES". Simult\xc3\xa0niament tamb\xc3\xa9 es troben fragments d\'arcs, culs de ll\xc3\xa0ntia, etc. El campanar era de torre quadrada i estava situat a la banda esquerra de la fa\xc3\xa7ana._NEWLINE_La construcci\xc3\xb3 de la sagristia \xc3\xa9s posterior. Actualment queden dempeus l\'absis central i les restes vivents d\'una capella lateral. Als peus de l\'Esgl\xc3\xa9sia trobem un artefacte met\xc3\xa0l\xc2\xb7lic vertical compost per dues columnes, el qual s\'ha d\'emmarcar en el context de les obres de consolidaci\xc3\xb3 que es van dur a terme entre 1983-84. Tot i que el seu aspecte \xc3\xa9s bastant estrafulari i completament deslligat i desvinculat de l\'entorn en qu\xc3\xa8 es troba i que l\'envolta, la seva ubicaci\xc3\xb3 respon a una ra\xc3\xb3 molt simple. I \xc3\xa9s que les restes existents de la coberta es van esfondrar per causes d\'una forta tramuntana. D\'aquesta manera, perqu\xc3\xa8 la coberta no s\'acab\xc3\xa9s d\'enfondrar definitivament amb les conseq\xc3\xbc\xc3\xa8ncies fat\xc3\xaddiques que tindria si per all\xc3\xa0 hi hagu\xc3\xa9s algun visitant, es va decidir ubicar aquest artilugi com a eina d\'apuntalament.\n_START_SECTION_\nHist\xc3\xb2ria\n_START_PARAGRAPH_\nLes primeres not\xc3\xadcies documentades sobre l\'exist\xc3\xa8ncia de la parr\xc3\xb2quia de Tossa dedicada a Sant Vicen\xc3\xa7 es remunten a la segona meitat del segle X, 966, en l\'actual capella de Sant Benet. Tanmateix, despr\xc3\xa9s de la carta de poblament de 1186 i la conseg\xc3\xbcent construcci\xc3\xb3 d\'un nou temple parroquial amb el trasllat de les rel\xc3\xadquies, fonts baptismals i el cementiri al Mont Guard\xc3\xad (Cap de Tossa), l\'antiga esgl\xc3\xa9sia qued\xc3\xa0 sense advocaci\xc3\xb3, acaparant tot el protagonisme la nova esgl\xc3\xa9sia ubicada damunt del que avui coneixem popularment com la Vila Vella._NEWLINE_El lloc escollit per a la nova esgl\xc3\xa9sia era certament simb\xc3\xb2lic, en la part m\xc3\xa9s alta del Mont Guard\xc3\xad, per\xc3\xb2 no al cim que quedava reservat per al castell. \xc3\x89s a dir, l\'esgl\xc3\xa9sia estava pel damunt del poble, per\xc3\xb2 dessota del poder. Era com  un mitjancer entre ambd\xc3\xb3s. Val a dir que l\'accidentada topografia d\'aquest promontori no permetia la ubicaci\xc3\xb3 d\'un edifici de dimensions tan considerables com es suposa que han de ser les d\'una esgl\xc3\xa9sia._NEWLINE_En el curs del segle XVII aquesta esgl\xc3\xa9sia pass\xc3\xa0 per un bon moment tal com ho demostra l\'adquisici\xc3\xb3 de dues campanes i una Cust\xc3\xb2dia. Les campanes es varen encarregar l\'any 1624 al campaner d\'0lot Miquel Calsa, estipulant en el contracte que la vila facilitaria els materials necessaris per a la seva fosa i col\xc2\xb7locaci\xc3\xb3. Es varen col\xc2\xb7locar el mes de gener de 1625 i varen costar 55 lliures barcelonines._NEWLINE_Tanmateix amb el pas successiu dels anys a l\'esgl\xc3\xa9sia l\'havien perjudicat els aires de mar i d\'altra banda amena\xc3\xa7ava ru\xc3\xafna; s\'havia fet petita i a m\xc3\xa9s a m\xc3\xa9s la seva situaci\xc3\xb3, allunyada del que llavors era el centre del poble, dificultava la freq\xc3\xbc\xc3\xa8ncia dels feligresos. Per aquests motius el Batlle i els regidors de la vila varen adre\xc3\xa7ar-se al Rei manifestant-li que en conseq\xc3\xbc\xc3\xa8ncia era necess\xc3\xa0ria una nova esgl\xc3\xa9sia, que permet\xc3\xa9s una major cabuda, situada en un lloc m\xc3\xa9s adient. Per cobrir les despeses tots els ve\xc3\xafns, sense que cap d\'ells s\'hi opos\xc3\xa9s, varen decidir que pagarien un trent\xc3\xa8 de tots els fruits de mar i de terra al llarg del temps que calgu\xc3\xa9s._NEWLINE_El mateix any es va aconseguir una llic\xc3\xa8ncia de Real Consejo per construir una altra esgl\xc3\xa9sia i establir el trent\xc3\xa8. Les obres de la nova esgl\xc3\xa9sia varen finalitzar l\'any 1776 i el 29 de novembre del mateix any, per la tarda, es va traslladar el Sant\xc3\xadssim Sagrament des de l\'esgl\xc3\xa9sia vella a la nova acompanyant d\'una solemne process\xc3\xb3 encap\xc3\xa7alada per dues cobles de m\xc3\xbasics i amb la pres\xc3\xa8ncia del bisbe de Girona Tom\xc3\xa0s de Lorenzana._NEWLINE_L\'esgl\xc3\xa9sia Vella de Sant Vicen\xc3\xa7 va ser parcialment destru\xc3\xafda a inicis del segle XIX, arran de l\'explosi\xc3\xb3 del polvori que hi tenien els francesos, la qual va malmetre i castigar especialment la part davantera. Paral\xc2\xb7lelament la destrucci\xc3\xb3 de l\'edifici prossegu\xc3\xad al llarg de tot el segle XIX, per part dels mateixos vilatans que hi acudien a buscar pedres per construir les seves cases i fins i tot per indicaci\xc3\xb3 del mateix ajuntament per tal de protegir la vila de possible atacs carlins. _NEWLINE_L\'esgl\xc3\xa9sia vella, que es conserva actualment dins el recinte emmurallat, correspon al segle XIV. A mitjan segle XVIII, pel fet que l\'antic temple era insuficient, se\'n constru\xc3\xad un de nou amb el mateix nom, que fou enllestit el 1778.'